ചിറയിന്കീഴ് ദുരഭിമാന മര്ദ്ദനം സഹോദരീ ഭര്ത്താവിനെ ക്രൂരമായി പരിക്കേല്പ്പിച്ച ഡോക്ടര് ഡാനിഷ് പിടിയില് തിരുവനന്തപുരം: ചിറയിന്കീഴില് സഹോദരിഭര്ത്താവിനെ മതംമാറാന് ആവശ്യപ്പെട്ട് ക്രൂരമായി മര്ദ്ദിച്ച ഡോ.ഡാനിഷ് ജോര്ജ് പിടിയിലായി. തമിഴ്നാട്ടില് ഊട്ടിയിലെ ഒരു റിസോര്ട്ടില് നിന്നാണ് ഡാനിഷ് പിടിയിലായത്. ക്രൂരമര്ദ്ദനത്തിന്റെ വീഡിയോ പുറത്തുവന്നതോടെ പ്രതിക്കായി വ്യാപകമായി പൊലീസ് അന്വേഷണം ആരംഭിച്ചിരുന്നു. മൊബൈല് ടവര് കേന്ദ്രീകരിച്ചുളള അന്വേഷണത്തില് ഡാനിഷിന്റെ ഫോണ് സിഗ്നല് തമിഴ്നാട്ടില് നിന്ന് ലഭിച്ചു. തുടര്ന്ന് തമിഴ്നാട്ടിലേക്ക് പൊലീസ് അന്വേഷണം വ്യാപിപ്പിച്ച് ഊട്ടിയില് നിന്ന് ഇയാളെ കണ്ടെത്തുകയായിരുന്നു. ഇന്നോ നാളെയോ ഇയാളെ തിരുവനന്തപുരത്ത് എത്തിക്കും. രണ്ട് വര്ഷത്തോളം നീണ്ട പ്രണയത്തിനൊടുവിലാണ് ബോണക്കാട് ക്ഷേത്രത്തില്വച്ച് കഴിഞ്ഞമാസം 28ന് ചിറയിന്കീഴ് ആനത്തലവട്ടം എം.എ നിവാസില് മിഥുന് കൃഷ്ണ29, ദീപ്തി 22 എന്നിവര് വിവാഹിതരായത്. 29ന് ഇവര് പൊലീസ് സ്റ്റേഷനിലെത്തി വിവാഹിതരായെന്ന് അറിയിച്ചു. തുടര്ന്ന് 31ന് പളളിയില്വച്ച് വിവാഹം നടത്തിത്തരാമെന്ന് അറിയിച്ച് ഡാനിഷ് ഇരുവരെയും വിളിച്ചുവരുത്തി. പിന്നീട് മതംമാറാന് ആവശ്യപ്പെട്ടെങ്കിലും മിഥുന് ഇതിന് തയ്യാറായില്ല. ഇതോടെ മിഥുന് നേരെ ഡാനിഷ് ക്രൂരമര്ദ്ദനം അഴിച്ചുവിട്ടു. മര്ദ്ദനത്തില് തലയ്ക്കും കൈകാലുകള്ക്കും നട്ടെല്ലിനും മിഥുന് ഗുരുതര പരിക്കേറ്റു. മിഥുന് ശസ്ത്രക്രിയ വേണ്ടിവരുമെന്നാണ് വിവരം. കൊച്ചിയിലെ സ്വകാര്യ ആശുപത്രിയിലെ ഡോക്ടറാണ് ഡാനിഷ് ജോര്ജ്.